Omšenie

Omšenie je obec na Slovensku v okrese Trenčín. Prvá písomná zmienka o obci je z roku 1332. V obci je rímskokatolícky kostol Narodenia Panny Márie z 1. polovice 13. storočia. V obci sa narodil barokový spisovateľ a prekladateľ Daniel Krman mladší. Obec Omšenie má 1958 obyvateľov.

Poloha 
Obec Omšenie sa nachádza v juhozápadnej časti Strážovských vrchov, len 5 kilometrov na východ od kúpeľného mesta Trenčianske Teplice. Omšenie svojou polohou patrí k horským obciam.

Dejiny 
Ľudia sa tu usadili už v dávnoveku, v mladšej dobe bronzovej i neskoršej dobe železnej. Prvá písomná zmienka o obci pochádza z roku 1332. Názov obce sa postupne vyvíjal z Misen cez Missyn, Mysun, Mysen, Mssen, Missen, Mischin, Massenné, Omšené. Dnes sa obec nazýva Omšenie. Okolo roku 1860 sa v obci usadili Židia. Prvý Žid bol Leopold Haas, ktorý mal 5 detí, z ktorých v Omšení zostal len jeden z nich. Okrem Haasa boli v Omšení ešte 3 židovské  rodiny. No obyvatelia obce sa proti nim vzbúrili a rabovali židovské majetky. A tak v Omšení nakoniec nezostal ani jeden Žid.

Počas oslobodzovacích bojov, koncom II. svetovej vojny podporovali obyvatelia Omšenia príslušníkov partizánskej brigády Jána Žižku, pôsobiacu v okolitých horách. Obec bola oslobodená 10. apríla 1945.

V minulosti od roku 1879 do roku 1910 bolo v Omšení päť požiarov. Aj potok Teplička, ktorý preteká cez obec priniesol obyvateľom niekoľko nepríjemných prekvapení. V roku 1883 odplavila voda dokonca aj školu, ktorá stála neďaleko potoka. Povodeň tu bola aj v roku 1925, 1957, 1960 a v roku 1987. Posledné problémy s vodou nastali v roku 1997 v dôsledku výdatných dažďov. S výstavbou sa začalo v roku 1910 a dokončili ho v roku 1912. Omšenské pramene pomáhajú zásobovať vodou aj Trenčianske Teplice. Elektrifikácia obce sa začala 19. novembra 1956. Práce sa skončili dňa 11. mája 1957. V roku 1960 bolo v obci 39 telefónnych staníc. Neskôr bola zariadená automatická telefónna ústredňa v kultúrnom dome.

V roku 1951 bola do obce zavedená pravidelná autobusová doprava; v roku 1959 bola otvorená nová základná škola. Materskú školu dokončili v roku 1972 a 5. februára 1973 bola daná do užívania.V roku 1986 bola dokončená telocvičňa základnej školy.  V roku 1995 bol dokončený Dom smútku. V obci sa nachádza aj Obchodný dom, Športový areál, pekáreň Homôlka a Obecný úrad s poštou.

Kultúra 
V októbri 1960 vyšlo prvé číslo miestnych novín pod názvom Iskry spod Žihlavníka, ktoré vychádzali do augusta 1984. V roku 1986 sa pracovníci miestneho osvetového strediska pokúsili obnoviť vydávanie novín v Omšení. Vyšlo jedno číslo s názvom 
Iskry spod Žihlavníka- Spravodajca. Od roku 1995 vydáva obec noviny pod názvom Omšenské noviny. Tie vychádzajú štvrťročne.

Kultúrny dom v Omšení bol postavený v roku 1938 na cirkevnom pozemku a bol vlastníctvom rímskokatolíckej cirkvi. V súčasnosti sa v kultúrnom dome  konajú všetky kultúrno- spoločenské podujatia v obci, i keď jeho technický stav nezodpovedá požiadavkám občanov a organizátorov podujatí.

Podľa zápisníc v Štátnom okresnom archíve v Trenčíne bola Obecná knižnica v Omšení založená v roku 1921, keď sa obec stala členom Matice slovenskej. V roku 1954 navštevovalo knižnicu 78 čitateľov, v roku 1956 to bolo 120 čitateľov. V súčasnosti knižnica eviduje 9120 kníh, 420 čitateľov a odoberá 7 druhov časopisov a novín.

Architektúra 
Pôvodné omšenské domy boli z dreva. Domy boli štítové, s dvoma oknami smerom na ulicu. Na omšenských domoch neboli ornamenty, ozdobou okien bol vystupujúci murovaný rámik "grnyca". Neskôr sa stavali aj domy s komínom.

Cirkev v obci 
Väčšina obyvateľov Omšenia je dnes rímskokatolíckeho vyznania. V Omšení sa nachádzajú dve kaplnky. Jedna z nich je baroková kaplnka. Stojí mimo obce na pravej strane cesty smerom do Trenčianskych Teplíc. Bola postavená v roku 1794. Stojí tu aj rímskokatolícky kostol Narodenia Panny Márie, pôvodne románska stavba z 13. storočia.

Erb 
Ovca na erbe dokladá, že obyvatelia obce sa v minulosti zaoberali aj chovom dobytka a ovčiarstvom.

Šport 

V Omšení funguje od roku 1940 futbalový klub TJ Žihlavník Omšenie, tradičný futbalový klub s dlhou históriou. V roku 2023 sa družstvo dospelých zo súťaže odhlásilo, v obci tak fungujú len mládežnické týmy. Okrem futbalu sa hrá súťažne v Omšení aj stolný tenis.

Rodáci 
 Daniel Krman, významný činiteľ slovenského kultúrneho života, spisovateľ. pri príležitosti 300. výročia jeho narodenia v roku 1963 mu bola v Omšení odhalená pamätná tabuľa, ktorá je umiestnená pri vchode do budovy ZŠ.

Externé odkazy 
 omsenie.sk - Oficiálna stránka
 www.apsida.sk - profil románskeho kostola

Referencie 

 
Obce okresu Trenčín